CELEX: 32016D0708
Language: lt
Date: 1462924800000
Title: 2016 m. gegužės 11 d. Komisijos įgyvendinimo sprendimas (ES) 2016/708 dėl Austrijos žemės ūkio sertifikavimo schemos atitikties Europos Parlamento ir Tarybos direktyvose 98/70/EB ir 2009/28/EB nustatytoms sąlygoms

12.5.2016   
            
            
               LT
            
            
               Europos Sąjungos oficialusis leidinys
            
            
               L 122/60
            
         KOMISIJOS ĮGYVENDINIMO SPRENDIMAS (ES) 2016/708
   2016 m. gegužės 11 d.
   dėl Austrijos žemės ūkio sertifikavimo schemos atitikties Europos Parlamento ir Tarybos direktyvose 98/70/EB ir 2009/28/EB nustatytoms sąlygoms
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. spalio 13 d. Europos Parlamento ir Tarybos direktyvą 98/70/EB dėl benzino ir dyzelinių degalų (dyzelino) kokybės, iš dalies keičianti Tarybos direktyvą 93/12/EEB (1), ypač į jos 7c straipsnio 6 dalį,
   atsižvelgdama į 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią direktyvas 2001/77/EB ir 2003/30/EB (2), ypač į jos 18 straipsnio 6 dalį,
   kadangi:
   
               (1)
            
            
               direktyvose 98/70/EB ir 2009/28/EB nustatomi, inter alia, biodegalų ir skystųjų bioproduktų tvarumo kriterijai. Direktyvos 98/70/EB 7b bei 7c straipsnių ir IV priedo nuostatos yra panašios į Direktyvos 2009/28/EB 17 bei 18 straipsnių ir V priedo nuostatas;
            
         
               (2)
            
            
               jei į biodegalus ir skystuosius bioproduktus būtina atsižvelgti Direktyvos 98/70/EB 7a straipsnyje ir Direktyvos 2009/28/EB 17 straipsnio 1 dalies a, b ir c punktuose nurodytais tikslais, valstybės narės privalo reikalauti, kad ūkio subjektai įrodytų, jog biodegalai ir skystieji bioproduktai atitinka atitinkamai Direktyvos 98/70/EB 7b straipsnio 2–5 dalyse ir Direktyvos 2009/28/EB 17 straipsnio 2–5 dalyse nustatytus tvarumo kriterijus. Šiuo tikslu ūkio subjektai gali pateikti įrodymų ar duomenų, gautų pagal, inter alia, savanoriškas nacionalinę ar tarptautinę schemas arba nacionalinę schemą;
            
         
               (3)
            
            
               valstybė narė apie savo nacionalinę schemą gali pranešti Komisijai. Jeigu Komisija nusprendžia, kad tokia nacionalinė schema, apie kurią pranešta, atitinka direktyvose 98/70/EB ir 2009/28/EB nustatytas sąlygas, pagal Direktyvos 98/70/EB 7c straipsnį ir Direktyvos 2009/28/EB 18 straipsnį nustatytomis schemomis negali būti atsisakyta taikyti tos valstybės narės schemos savitarpio pripažinimą, atsižvelgiant į atitikties Direktyvos 98/70/EB 7b straipsnio 2–5 dalyse ir Direktyvos 2009/28/EB 17 straipsnio 2–5 dalyse nustatytiems tvarumo kriterijams tikrinimą;
            
         
               (4)
            
            
               2015 m. rugsėjo 29 d. Austrija pranešė Komisijai apie savo nacionalinę schemą („Austrian Agricultural Certification Scheme“, toliau – Austrijos žemės ūkio sertifikavimo schema). Schema apima žemės ūkio žaliavas ir augalinius aliejus ir yra taikoma iki pirminio šių žaliavų perdirbimo. Komisija įvertino Austrijos žemės ūkio sertifikavimo schemos atitiktį direktyvose 98/70/EB ir 2009/28/EB nustatytoms sąlygoms;
            
         
               (5)
            
            
               šiame sprendime numatytos priemonės atitinka Biodegalų ir skystųjų bioproduktų tvarumo komiteto, įsteigto pagal Direktyvos 2009/28/EB 25 straipsnio 2 dalį, nuomonę,
            
         PRIĖMĖ ŠĮ SPRENDIMĄ:
   1 straipsnis
   Austrijos žemės ūkio sertifikavimo schema atitinka direktyvose 98/70/EB ir 2009/28/EB nustatytas sąlygas.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. gegužės 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 350, 1998 12 28, p. 58.
   
      (2)  OL L 140, 2009 6 5, p. 16.